ครม.อนุมัติ 26 ตุลาคม หยุดราชการงานพระราชพิธีถวายพระเพลิง
 กรมสรรพาวุธทหารบกเปิดการฝึกครูฝึกพลฉุดชักราชรถ ในริ้วขบวนพระอิสริยยศ กต.สั่ง สอท.-กสญ.จัดกิจกรรมให้คนไทยต่างแดนร่วมเป็นส่วนหนึ่งแสดงความอาลัย กทม.ย้ายต้นมะขามสนามหลวงอีก 30 ต้น,ครม.รับทราบจัดงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพล อดุลยเดชแล้ว ทั้งนี้ เมื่อเวลา 12.50 น. วันที่ 25 เม.ย. ที่ทำเนียบรัฐบาล พ.อ.อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี แถลงผลการประชุมคณะ รัฐมนตรี (ครม.) ว่า ที่ประชุมรับทราบผลการดำเนินการ ของคณะกรรมการอำนวยการจัดงานพระราชพิธีถวายพระเพลิงพระบรมศพพระบาทสมเด็จพระ ปรมินทรมหาภูมิพลอดุลยเดช ซึ่ง ครม.ได้มีหนังสือเรียนราชเลขาธิการ ขอให้นำผลการประชุมของคณะ กรรมการฯ ถวายกราบบังคมทูลพระกรุณาทรงทราบ ฝ่าละอองธุลีพระบาท ขอพระราชทานพระราชวินิจฉัยใน 3 ประเด็น คือ,1.หมายกำหนดการพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพล อดุลยเดช จำนวน 5 วัน ระหว่างวันที่ 25-29 ต.ค. 2560 2.การจัดทำภาพประดับซุ้มถวายดอกไม้จันทน์ของประชาชน โดยเห็นสมควรเป็นภาพพระบรมฉายาลักษณ์ พระบาทสมเด็จพระปรมินทรมหาภูมิพล อดุลยเดช พร้อมภาพพระบรมโกศ โดยได้ขอพระราชทานพระราชานุญาตการบันทึกภาพพระบรมโกศ บนพระที่นั่งดุสิตมหาปราสาท 3.การจัดนิทรรศการภายหลังงานพระราชพิธีถวายพระเพลิงฯ เห็นสมควรกำหนดเป็น 30 วัน ระหว่างวันที่ 1-30 พ.ย.2560 โดยให้กระทรวงวัฒนธรรมเป็นหน่วยงานหลักในการ ดำเนินการ,พ.อ.อธิสิทธิ์กล่าวอีกว่า โดยสำนักราชเลขาธิการแจ้งว่า ได้นำความกราบบังคมทูลพระกรุณาทรงทราบฝ่าละอองธุลีพระบาท ทรงพระกรุณาโปรดเกล้าฯ ให้เป็นไปตามมติที่ประชุมฯและพระราชทานตามที่ขอรับพระมหากรุณาธิคุณ ขณะเดียวกัน ครม.ได้อนุมัติให้วันที่ 26 ต.ค.2560 เป็นวันหยุดราชการ ซึ่งเป็นวันถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ตามที่คณะกรรมการ อำนวยการจัดงานพระราชพิธีถวายพระเพลิงพระ บรมศพพระบาทสมเด็จพระปรมินทรมหาภูมิพล อดุลยเดชเสนอ เพื่อให้ประชาชนมีส่วนร่วมในงานพระราชพิธี,พ.อ.อธิสิทธิ์กล่าวด้วยว่า นายวิษณุ เครืองาม รองนายกรัฐมนตรี แจ้งในที่ประชุม ครม.ว่าเรื่องการประกาศวันหยุด ครม.พิจารณาเพิ่มได้ โดยอาจจะมีการเสนอวันหยุดเพิ่มเติม ในวันที่ 25 ต.ค. เนื่องจากประชาชนในพื้นที่ต่างจังหวัดจะต้องเดินทางเข้ามาและวันที่ 27 ต.ค.2560 จะต้องเดินทางกลับ แต่มีข้อกังวลกันว่าในเดือน ต.ค. มีวันหยุดหลายวัน นายวิษณุจึงเสนอว่ามีวิธีคือ 1.ไม่ต้องประกาศเป็นวันหยุด ใครอยากมาก็มา 2.ประกาศหยุดทั้งประเทศ และ 3.ประกาศให้เฉพาะต่างจังหวัดหยุด กทม. ปริมณฑลไม่หยุด เพื่อให้หน่วยงานราชการทำงานต่อ แต่ขึ้นอยู่กับคณะกรรมการฝ่ายประชาสัมพันธ์การจัดงานพระราชพิธีถวายพระเพลิงพระบรมศพ จะประชุมเพื่อพิจารณาอีกครั้ง หากเห็นว่าสมควรจะนำเสนอ ครม.อนุมัติต่อไป,ด้าน พล.ท.สรรเสริญ แก้วกำเนิด โฆษกประจำ สำนักนายกรัฐมนตรี กล่าวว่า ตามที่คณะกรรมการอำนวยการฯ เสนอให้วันที่ 26 ต.ค.2560 เป็นวันถวายพระเพลิงพระบรมศพ และเป็นวันหยุดราชการ ซึ่งทั้งวันที่ 25 และ 27 ยังไม่มีการกำหนดเป็นวันหยุด ต้องรอให้คณะกรรมการอำนวยการฯพิจารณาต่อไป สำหรับกำหนดการในวันที่ 25 ต.ค.2560 จะเป็นการบำเพ็ญพระราชกุศลก่อนออกพระเมรุ ในเวลา 17.30 น. วันที่ 26 ต.ค.2560 วันถวายพระเพลิงพระบรมศพ ซึ่งจะมีพระราชพิธี 3 ช่วง คือ เช้ามืดอัญเชิญพระบรมโกศ ขึ้นพระราชยานเข้าขบวนแห่ไปตรงหน้าวัดพระเชตุพนวิมลมังคลารามราชวรมหา-วิหาร ก่อนเปลี่ยนขึ้นราชรถเชิญไปสู่ท้องสนามหลวง,พล.ท.สรรเสริญกล่าวอีกว่า ช่วงที่สองคือถวายพระเพลิง และช่วงที่สาม เวลา 22.00 น. เป็นการถวายพระเพลิงจริง จากนั้นวันที่ 27 ต.ค.เก็บพระบรมอัฐิ วันที่ 28 ต.ค. พระราชพิธีบำเพ็ญพระราชกุศลพระบรมอัฐิ วันที่ 29 ต.ค. ช่วงเช้าเป็นการอัญเชิญพระบรมอัฐิขึ้นพระวิมาน จากพระที่นั่งดุสิตมหาปราสาท เพื่อนำไปเก็บไว้ในห้องพระ พระที่นั่งจักรีมหาปราสาท ซึ่งเป็นที่ประดิษฐานพระบรมอัฐิพระเจ้าแผ่นดินทุกรัชกาล และช่วงเย็นจะอัญเชิญพระบรมราชสรีรางคาร เชิญเข้าขบวนแห่อิสริยยศไปประดิษฐานที่วัดพระราชบพิธสถิต-มหาสีมารามราชวรวิหาร และวัดบวรนิเวศวิหาร ซึ่งจะถือเป็นวัดประจำรัชกาลที่ 9,อีกด้านบ่ายวันเดียวกัน ที่หน้ากองบัญชาการโรงเรียนทหารสรรพาวุธ กรมสรรพาวุธทหารบก (สพ.ทบ) พ.อ.เอนก กล่อมจิตร รองผู้บัญชาการโรงเรียนทหารสรรพาวุธ สพ.ทบ.เป็นประธานพิธี เปิดการฝึก ครูฝึกพลฉุดชักราชรถ ในริ้วขบวนพระอิสริยยศ พระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช โดยคัดกำลังพลจากหน่วยขึ้นตรง สพ.ทบ. 20 นายมาเข้ารับการฝึก ทั้งนี้ ครูฝึกที่ผ่านการคัดเลือกได้สาธิตท่าที่ต้องฝึกให้สื่อมวลชนได้ชม อาทิ ท่าตรง ท่าพัก ท่าหันอยู่กับที่ ท่าหยิบเชือกวางเชือก ท่าถวายบังคม ระหว่างการสาธิตฝึก หัวหน้าครูฝึกได้มีการเน้นย้ำกำลังพลว่าการยืนต้องยืนก้มหน้า สีหน้าแววตาต้องแสดงถึงความสงบสำรวมที่สุด สำหรับการฝึกครูฝึกกำลังพลฉุดชักราชรถจะสิ้นสุดในวันที่ 5 พ.ค. จากนั้นจะแบ่งครูฝึกเป็น 2 ส่วน คือ ครูฝึกกำลังพลฉุดชักพระมหาพิชัยราชรถ ใช้พื้นที่ฝึกกำลังพลในโรงเรียนทหารสรรพาวุธ สพ.ทบ. อีกส่วนคือครูฝึกกำลังพลฉุดชักราชรถพระนำ จำนวน 5 นายไปใช้พื้นที่ฝึก ที่กองพันสรรพาวุธ ซ่อมบำรุง เขตหลัง จ.สระบุรี,พ.ต.สิทธิศักดิ์ ศรีนวลดี หัวหน้าครูฝึกกำลังพล ที่ปฏิบัติหน้าที่ฉุดชักราชรถ กล่าวว่า ผู้ผ่านการคัดเลือกเป็นครูฝึกส่วนใหญ่ปฏิบัติหน้าที่เป็นครูฝึกทหารอยู่แล้ว มีประสบการณ์ในการฉุดชักราชรถในพระราชพิธีมาก่อน ส่วนของการฝึกกำลังพลหลักที่จะใช้ฉุดชักราชรถ ขณะนี้มีการคัดเลือกไปแล้ว 2 รอบ อยู่ระหว่างรอกองกำลังพล สพ.ทบ.ส่งรายชื่อมา คาดว่าหลังเสร็จการฝึกครู จะเปิดการฝึกในส่วนกำลังพลฉุดชักราชรถได้ในวันที่ 11 พ.ค.,หัวหน้าครูฝึกกำลังพลฉุดชักราชรถ กล่าวอีกว่า นอกเหนือจากท่าหลักที่ใช้ในพระราชพิธี ที่ประกอบด้วยท่ายืนตรง ท่าหันอยู่กับที่ ท่าหยิบเชือก วางเชือกและถวายบังคมแล้ว ยังมีเรื่องของท่าทางการเดินตามเพลงพญาโศกลอยลม ในส่วนของริ้วขบวนพระอิสริยยศที่ริ้ว 2 ที่ สพ.ทบ.รับผิดชอบ จะต้องรอกองทัพภาคที่ 1 สรุปท่าการเดินมาให้ทราบก่อนว่า จะใช้การก้าวย่างที่มีระยะขนาดไหน เพราะปกติกำลังพลฉุดชักราชรถ ไม่สามารรถเดินในระยะก้าวเดียวกับทหารกองเกียรติยศได้ เพราะต้องรั้งน้ำหนักจำนวนมากในพระราชพิธีนี้เท่าที่ทราบมา ในส่วนกำลังพลฉุดชักราชรถระยะก้าวอาจปรับให้สั้นลง เพื่อความสง่างามและความเป็นระเบียบ เนื่องจากการก้าวสั้นทำให้จังหวะของการฉุดชักทำได้ง่าย แต่ต้องตรงกับจังหวะการก้าวของกองเกียรติยศด้วย ส่วนเชือกสำหรับใช้ในการฝึกซ้อมฉุดชักราชรถ จะเป็นเชือกเปอร์ล่อนจัดทำโดยอู่ทหารเรือธนบุรี กองทัพเรือ ใช้ในงานพระราชพิธีที่ผ่านมา มีความอ่อนนุ่มต่อการจับและจัดระเบียบได้ดี,พ.ต.สิทธิศักดิ์กล่าวด้วยว่า ในส่วนของกำลังพล ที่จะใช้ในการฉุดชักราชรถจากการประชุม ร่วมกับกองทัพภาคที่ 1 ครั้งล่าสุดพบว่า อาจมีการเพิ่มเติมมาอีกบางตำแหน่ง เช่น การเพิ่มกำลังพลประจำเกรินบันไดนาค เป็นต้น อย่างไรก็ตาม ทั้งหมดจะมีประมาณ 504 นาย พระมหาพิชัยราชรถ 221 นาย ราชรถพระนำ 78 นาย กำลังพลสำรอง 30 นายรวมเจ้าหน้าที่เกรินบันไดนาค 2 จุด ประจำที่หน้ากรมการรักษาดินแดนและหน้าพระเมรุมาศ เพื่อเคลื่อนพระบรมโกศ ชุดละ 40 นาย รวม 80 นาย พลสำรอง 10 นาย ช่างซ่อมฉุกเฉินสำหรับดูแลราชรถ 20 นาย ในส่วนราชรถปืนใหญ่ ในริ้วขบวน ที่ 3 ที่ใช้กำลังพลทหารมหาดเล็กรักษาพระองค์เป็นผู้ฉุดชักราชรถนั้น สพ.ทบ.จะมีชุดช่างดูแลอีก 20 นาย รวมครูฝึกพลฉุดชัก 20 นาย, ,ในส่วนของการฝึก กำลังพลฉุดชักราชรถนั้น จะจำลองการฉุดชักราชรถด้วยอุปกรณ์ใดอยู่ที่ทาง สพ.ทบ.มอบหมาย แต่ที่ผ่านมาการฝึกจะจำลองลากน้ำหนักพระมหาพิชัยราชรถ ด้วยการซ้อมลากรถกู้ซ่อม น้ำหนัก 10 ตัน ส่วนราชรถพระนำใช้การฝึกลากรถบรรทุกทางการทหาร หรือรถยีเอ็มซี คาดว่าจะเริ่มฝึกที่ ร.11 รอ. ตั้งแต่ ส.ค. เพื่อให้รับรู้สภาพน้ำหนักและดูว่าคนที่ฉุดชักมีอาการอย่างไร ถ้ามีการบิดเบี้ยวหรือเหนื่อยล้าจะต้องปรับแก้ ทั้งต้องเสริมความแข็งแรงของร่างกาย ด้วยการออกกำลังกายเพิ่ม และทดสอบสมรรถนะร่างกายเป็นช่วงๆ เน้นการฝึกไปที่ช่วงกลางแดดเป็นหลัก ให้ขาดการฝึกซ้อมได้ไม่เกิน 2 ครั้งเท่านั้น พ.ต.สิทธิศักดิ์กล่าว,ทางด้าน น.ส.บุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า กระทรวงการต่างประเทศได้แจ้งให้สถานเอกอัครราชทูต และสถานกงสุลใหญ่ไทยทั่วโลก เตรียมจัดกิจกรรมเพื่อให้ชาวไทยในต่างแดนร่วมแสดงความอาลัย ร่วมเป็นส่วนหนึ่งในงานพระราชพิธีถวาย พระเพลิงพระบรมศพพระบาทสมเด็จพระปรมินทร มหาภูมิพลอดุลยเดช โดยกิจกรรมดังกล่าวจะจัดขึ้นวันเดียวกับวันพระราชพิธีถวายพระเพลิงพระบรมศพในประเทศไทย ส่วนสถานที่จะมีการพิจารณาอีกครั้งเพื่อความเหมาะสมและจะมีการจัดพระบรมฉายา ลักษณ์ จัดพื้นที่ให้คนไทยในต่างแดนได้ถวายดอกไม้จันทน์ ทั้งนี้ นายกรัฐมนตรีให้ความสำคัญการจัดกิจกรรมในต่างแดน เนื่องจากสถาบันพระ มหากษัตริย์มีความสำคัญและเป็นที่เคารพเทิดทูนของชาวไทยทุกคน จึงต้องการให้ชาวไทยในต่างแดนได้ร่วมแสดงความอาลัยและร่วมสำนึกในพระมหากรุณาธิคุณ,ส่วนที่ท้องสนามหลวง ด้านทิศเหนือ ตอนสายวันเดียวกัน นายกัมพล ตันสัจจา ผอ.สวนนงนุชพัทยา พร้อมด้วยทีมรุกขกร เจ้าหน้าที่จากสำนักสิ่งแวดล้อมกรุงเทพมหานคร นำรถบรรทุก รถยก อุปกรณ์ต่างๆเข้ามาเคลื่อนย้ายต้นมะขามเป็นครั้งที่ 2 จำนวน 30 ต้น ที่อยู่ในพื้นที่การก่อสร้างพระเมรุมาศ หลังจากเมื่อ 2 เดือนก่อนทีมรุกขกรของสวนนงนุชพัทยาเข้ามาล้อมและหมักรากเอาไว้ เพื่อเตรียมเคลื่อนย้ายไปอนุบาลที่อื่นๆ ไม่ให้กีดขวางพื้นที่ที่ใช้ก่อสร้างพระเมรุมาศและอาคารส่วนประกอบ,นายกัมพล ตันสัจจา ผอ.สวนนงนุชพัทยา กล่าวว่า วันที่ 25 มี.ค. ทีมรุกขกรได้เข้ามาย้ายต้นมะขามรอบแรกออกไปแล้ว 14 ต้น นำไปอนุบาลที่สวนเจอาร์พันธุ์ไม้ อ.แก่งคอย จ.สระบุรี ครั้งนี้เป็นครั้งที่ 2 ย้ายส่วนที่เหลือ 30 ต้น ไปอนุบาลที่สวนอ้อยอาร์ท อ.ธัญบุรี จ.ปทุมธานี และที่สวนมงคลพันธุ์ไม้ อ.บ้านนา จ.นครนายก แห่งละ 15 ต้น,จากการสังเกตพบว่า ต้นมะขามมีรากใหม่เกิดขึ้นมาก สภาพต้นมีการแตกใบใหม่มากกว่าครั้งที่แล้ว แสดงว่าสมบูรณ์เพราะได้รับการดูแลอย่างดีจากกรุงเทพมหานคร ต้นไม้จึงฟื้นตัวเต็มที่ ค่อนข้างมั่นใจว่า ต้นมะขามลอต 2 ที่ย้ายไปครั้งนี้มีโอกาสรอดกว่า 90% เพราะเท่าที่ตรวจสอบมีอยู่ 1 ใน 30 ต้น ที่ก่อนหน้านี้ อาการไม่ดีรุกขกรได้ล้อมและเหลือรากใหญ่ไว้เพื่อป้อนอาหาร แต่อาจเพราะทนบาดแผลที่ขุดไม่ได้ได้ตายลงไป ทีมรุกขกรได้เตรียมแผนรองรับไว้โดยจะนำกิ่งมะขามที่เสียบยอดกับต้นที่ตายไว้ก่อนหน้าแล้ว นำมาปลูกที่เดิม เท่ากับได้ต้นเก่ากลับคืนมา เพียงแต่อยู่ในลำต้นที่ใหม่เท่านั้น,ผู้สื่อข่าวถามว่า ที่ย้ายไปอนุบาลรอบแรก 14 ต้น มีตายบ้างหรือไม่ นายกัมพลกล่าวว่า ต้นมะขามทั้ง 14 ต้นนั้น ภาพรวมถือว่าโชคดีมาก มีเพียงต้นเดียวที่โดนปลวกกินลำต้น พอยกขึ้นมาก็ขาดลงเลย ทีมงานรุกขกรได้ทำพันธุกรรมไว้แล้ว ส่วนที่เหลือทั้ง 13 ต้น ทุกต้นแตกใบอ่อนและมีรากเกิดขึ้นแล้ว เชื่อว่าทั้งหมดจะรอดและนำกลับมาปลูกไว้ที่เดิมได้หลังเสร็จสิ้นพระราชพิธี,ที่อาคารกีฬาเวสน์ 1 ศูนย์เยาวชนกรุงเทพมหานคร (ไทย-ญี่ปุ่น) ศิลปินนักร้องค่ายจีเอ็มเอ็ม แกรมมี่ (จำกัด) มหาชน มีไอซ์-ศรัณยู พั้นช์-วรกาญจน์ แอมป์-ภูริกูลกฤษฎ์ ตูน-ณัฐภา และวุฒิ-วรวุฒิ จากวงพาราต้า ร่วมเป็นจิตอาสาประดิษฐ์ดอกไม้จันทน์ของประชาชนเพื่อใช้ในพระราชพิธี ถวายพระเพลิงพระบรมศพพระบาทสมเด็จพระ ปรมินทรมหาภูมิพลอดุลยเดช ที่ กทม.ได้รับมอบหมายให้ดำเนินการจัดพิธีถวายดอกไม้จันทน์ร่วมกับภาคประชาชนในเขต กทม.
ครม.รับทราบการจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช วันที่ 25-29 ต.ค. พร้อมอนุมัติให้วันที่ 26 ต.ค. วันถวายพระเพลิงพระบรมศพ เป็นวันหยุดราชการ
ถวายพระเพลิงพระบรมศพ,ในหลวงรัชกาลที่ 9,วันหยุดราชการ,สักการะพระบรมศพ,ข่าวหน้า1